Bandera di Kòrsou
E Bandera di Kòrsou ta un simbolo nashonal di Kòrsou. E tambe tabata representá e isla tempu ku e teritorio insular di Kòrsou ("eilandgebied") tabata forma parti di Antias Hulandes di 1984 te ku 2010 ora Antia a desmantelá.

Origen 
Na 12 di mei 1984 gobiernu di Kòrsou a instalá un komishon pa asina bini ku un diseño pa un bandera di teritorio insular di Kòrsou. Asina e komishon a tene un konkurso pa asina skohe e miho diseño. For di e mil sheteshen diseño e komishon aki a skohe 10 i despues a skohe esun aktual komo diseño ofisial di bandera di teritorio insular di Kòrsou. E diseño a wordu diseña pa Martin den Dulk.

E bandera a wordu aprobá dor di e “Dekreto Insular di Bandera di Kòrsou” dia 2 di yüli 1984. Nan a skohe e fecha aki, pasobra 2 di yüli 1951 ta e dia ku Konseho Insular di Kòrsou a reuní pa promé biaha. Tambe riba 2 di yüli 1984, Diputado di Enseñansa i Kultura, W.M. Franco, ta esun ku tabata tin e honor di hisa pa promé biaha bandera di Kòrsou p’asina inougurá e prome “Dia di Bandera” ofisialmente.

Komposishon 
E bandera tin un forma rektanhular i ta partí di ariba bai abou den tres faha horizontal di blou, hel i blou. E tres fahanan aki tin proporshon di (5:1:2). Na e banda kaminda e hilu di bandera ta pasa tin dos strea koló blanku di sinku punta. E promé strea tin un diameter igual na un seksto parti (1/6) di e hanchura di e bandera: e punto sentral di e strea ta situá na un distansha di 1/6 parti di hanchura di e bandera, tantu for di e rant ariba komo e rant na man robes di e bandera. E di dos strea tin un diameter igual na dos nobeno parti (2/9) di e hanchura di e bandera: e punto sentral di e strea ta situá na un distansha di un terser parti (1/3) di hanchura di e bandera, tantu for di e rant ariba komo na man robes di e bandera.  Un punta di kada strea ta mustra stret ariba. E ángulonan di e dos streanan ta kèrpi i nan kada un tin trintiseis grado (36°). Proporshon di e hanchura i largura di e bandera tin un relashon di dos pa tres (2 : 3).

Kolónan 
E koló prinsipal di e bandera ta un blou ultramarino (pantone 280) i e koló hel ta hel di lamunchi (pantone 102). E blou ariba ta nifiká e shelu di Kòrsou. E hel meimei ta nifiká e solo skèrpi di Kòrsou i e felisidat di e pueblo kurasoleño. E sinku puntonan di e streanan ta nifiká e sinku kontinentenan di kaminda e pueblo ta bini for di dje. Anto e strea grandi ta para pa Kòrsou i e strea chikitu pa Klein Kòrsou.

Mira tambe 
 Bandera di Antias Hulandes

Kòrsou